આ બધા સવાલના પાયામાં મૂકી શકાય એવો હજી એક સવાલ છે – આ બ્લોગ છે શું? એક લીટીનો જવાબ એવો થાય કે બ્લોગ એટલે ઇન્ટરનેટ પરનું તમારું ઘર, જ્યાં તમે ઇચ્છા પડે તે બધું – લખાણ, ફોટોગ્રાફ, વીડિયો, ઓડિયો વગેરે મૂકી શકો. ઈમેઇલની જેમ અહીં તમને એક ચોક્કસ એડ્રેસ મળે, મિત્રો સાથે એ શેર કરો એટલે સૌ ઇચ્છા પડે ત્યારે તમારા બ્લોગ પર પધારીને તમે મૂકેલી સામગ્રી જોઈ, માણી શકે અને તેના વિશે પોતાના અભિપ્રાય પણ આપી શકે.